b'\n_START_ARTICLE_\nTouko Aalto\n_START_SECTION_\nTausta\n_START_PARAGRAPH_\nAalto syntyi Savonlinnassa, mutta varttui Joensuussa. H\xc3\xa4n valmistui ylioppilaaksi Joensuun lyseon lukiosta vuonna 2003. Vuonna 2004 Aalto muutti Jyv\xc3\xa4skyl\xc3\xa4\xc3\xa4n opiskelemaan valtio-oppia Jyv\xc3\xa4skyl\xc3\xa4n yliopistoon. H\xc3\xa4n valmistui yhteiskuntatieteiden kandidaatiksi vuonna 2008.\n_START_SECTION_\nPoliittinen ura\n_START_PARAGRAPH_\nPeruskoulun ja lukion v\xc3\xa4lill\xc3\xa4 Aalto osallistui KomNL:n opintokerhoihin, mutta kertoo vieraantuneensa kommunismista nopeasti._NEWLINE_Vuosina 2007\xe2\x80\x932011 Aalto toimi Jyv\xc3\xa4skyl\xc3\xa4n yliopiston ylioppilaskunnan edustajiston j\xc3\xa4senen\xc3\xa4 edustajistoryhm\xc3\xa4 Gr\xc3\xb6nionin listalta. Vuonna 2009 h\xc3\xa4n oli ylioppilaskunnan hallituksen j\xc3\xa4sen vastuualueenaan kehitysyhteisty\xc3\xb6 ja ymp\xc3\xa4rist\xc3\xb6. Aalto vaikutti samana vuonna my\xc3\xb6s Vihreiden nuorten ja opiskelijoiden liiton hallituksessa._NEWLINE_Vuoden 2008 kunnallisvaaleissa Aalto valittiin Jyv\xc3\xa4skyl\xc3\xa4n kaupunginvaltuustoon 493 \xc3\xa4\xc3\xa4nell\xc3\xa4 vihreiden kolmanneksi suosituimpana ehdokkaana. Kaudella 2008\xe2\x80\x932012 h\xc3\xa4n oli perusturvalautakunnan j\xc3\xa4sen. H\xc3\xa4net valittiin uudelleen kaupunginvaltuustoon vuoden 2012 vaaleissa. 863 \xc3\xa4\xc3\xa4nell\xc3\xa4 h\xc3\xa4n oli vihreiden suosituin ja kaupungin kymmenenneksi \xc3\xa4\xc3\xa4nestetyin ehdokas. H\xc3\xa4net valittiin kaupunginvaltuustoon my\xc3\xb6s vuoden 2017 kuntavaaleissa, joissa h\xc3\xa4n sai 2\xc2\xa0371 \xc3\xa4\xc3\xa4nt\xc3\xa4 ja oli koko Jyv\xc3\xa4skyl\xc3\xa4n \xc3\xa4\xc3\xa4niharava._NEWLINE_Aalto toimii Keski-Suomen maakuntahallituksen j\xc3\xa4senen\xc3\xa4 kaudella 2013\xe2\x80\x932016._NEWLINE_Aalto oli ehdolla vuoden 2009 europarlamenttivaaleissa saaden 2\xc2\xa0095 \xc3\xa4\xc3\xa4nt\xc3\xa4. Eduskuntavaaleissa 2011 h\xc3\xa4n oli Keski-Suomen Vihreiden \xc3\xa4\xc3\xa4niharava 1\xc2\xa0721 \xc3\xa4\xc3\xa4nell\xc3\xa4, mik\xc3\xa4 ei kuitenkaan riitt\xc3\xa4nyt kansanedustajan paikkaan. H\xc3\xa4n oli ehdolla my\xc3\xb6s europarlamenttivaaleissa 2014 saaden 2\xc2\xa0681 \xc3\xa4\xc3\xa4nt\xc3\xa4._NEWLINE_Kaudella 2009\xe2\x80\x932011 Aalto oli vihreiden puoluehallituksen ja kaudella 2011\xe2\x80\x932013 puoluevaltuuskunnan j\xc3\xa4sen. Toukokuun 2013 puoluekokouksessa Aalto valittiin vihreiden varapuheenjohtajaksi kaksivuotiskaudelle._NEWLINE_Vuosina 2011\xe2\x80\x932015 Aalto ty\xc3\xb6skenteli vihreiden kansanedustaja Jani Toivolan eduskunta-avustajana. Vuoden 2015 eduskuntavaaleissa h\xc3\xa4net valittiin kansanedustajaksi Keski-Suomen vaalipiirist\xc3\xa4. Aalto oli valtiovarainvaliokunnan sek\xc3\xa4 sen verojaoston ja maatalousjaoston j\xc3\xa4sen vuosina 2015\xe2\x80\x932017._NEWLINE_Kes\xc3\xa4kuussa 2017 Aalto valittiin vihreiden puheenjohtajaksi puoluekokouksessa Tampereella._NEWLINE_Aalto ilmoitti syyskuussa 2018 j\xc3\xa4\xc3\xa4v\xc3\xa4ns\xc3\xa4 kuukauden mittaiselle sairauslomalle uupumuksen vuoksi. Lokakuun 24. p\xc3\xa4iv\xc3\xa4n\xc3\xa4 h\xc3\xa4n ilmoitti vet\xc3\xa4ytyv\xc3\xa4ns\xc3\xa4 puolueen johdosta. Aalto kertoi sairastuneensa masennukseen vuotta aikaisemmin ja ett\xc3\xa4 l\xc3\xa4\xc3\xa4k\xc3\xa4rin m\xc3\xa4\xc3\xa4r\xc3\xa4\xc3\xa4m\xc3\xa4 sairausloma kest\xc3\xa4\xc3\xa4 vuoden 2018 loppuun asti.\n_START_SECTION_\nPoliittiset n\xc3\xa4kemykset\n_START_PARAGRAPH_\nAalto kuvaa itse\xc3\xa4\xc3\xa4n sosiaaliliberaaliksi markkinatalouden kannattajaksi. H\xc3\xa4n kannattaa vahvaa hyvinvointivaltiota, \xe2\x80\x9djonka pit\xc3\xa4\xc3\xa4 olla renki eik\xc3\xa4 is\xc3\xa4nt\xc3\xa4\xe2\x80\x9d. H\xc3\xa4n pit\xc3\xa4\xc3\xa4 itse\xc3\xa4\xc3\xa4n my\xc3\xb6s arvoliberaalina ja suvaitsevaisena moneen suuntaan. _NEWLINE_Sanomalehti Keskisuomalaisen vaalikoneessa 2017 Aalto piti veronkorotuksia parempana vaihtoehtona kuin palveluiden ja sosiaalietuuksien leikkaamista, mutta muistutti, ettei juoksevia menoja voi aina paikata veronkorotuksilla. Lis\xc3\xa4ksi Aalto oli eri mielt\xc3\xa4 v\xc3\xa4itteen kanssa, ett\xc3\xa4 ty\xc3\xb6tt\xc3\xb6mien ja kotona olevien lapsille pit\xc3\xa4isi tarjota vain osap\xc3\xa4iv\xc3\xa4hoitoa. Aalto pit\xc3\xa4\xc3\xa4 t\xc3\xa4rke\xc3\xa4n\xc3\xa4 demokratiakasvatusta ja sit\xc3\xa4, ett\xc3\xa4 politiikkaan liittyv\xc3\xa4t aiheet olisivat enemm\xc3\xa4n esill\xc3\xa4 esimerkiksi koulujen historian ja yhteiskuntaopin tunneilla._NEWLINE_Syyskuussa 2017 Aalto esitti Ylen Ykk\xc3\xb6saamu-ohjelmassa, ett\xc3\xa4 erilaisia yritysten ja teollisuuden tukia, kuten p\xc3\xa4\xc3\xa4st\xc3\xb6kaupan kompensaatiotuki, voitaisiin lopettaa ja suunnata rahoitusta koulutukseen, kuten ammatilliseen koulutukseen, peruskoulun ryhm\xc3\xa4kokojen pienent\xc3\xa4miseen ja yliopistojen indeksikorotusten palauttamiseen. Sote- ja aluehallintouudistuksessa tulisi Aallon mukaan v\xc3\xa4ltt\xc3\xa4\xc3\xa4 niputtamasta jo etuk\xc3\xa4teen maakuntia yhteen, koska kaikki kahdeksantoista maakuntaa eiv\xc3\xa4t pysty huolehtimaan ihmisten perusturvasta._NEWLINE_Aallon mukaan kansalaistottelemattomuus on omaa harkintaa k\xc3\xa4ytt\xc3\xa4en hyv\xc3\xa4ksytt\xc3\xa4v\xc3\xa4\xc3\xa4. My\xc3\xb6hemmin h\xc3\xa4n t\xc3\xa4smensi tarkoittavansa v\xc3\xa4kivallatonta ja rauhanomaista virkavallan vastustamista. Hein\xc3\xa4kuussa 2018 vihreiden eduskuntaryhm\xc3\xa4n lains\xc3\xa4\xc3\xa4d\xc3\xa4nt\xc3\xb6sihteeri Aino Pennanen poistettiin Finnairin Berliinin lennolta, kun t\xc3\xa4m\xc3\xa4 oli ennen l\xc3\xa4ht\xc3\xb6\xc3\xa4 kielt\xc3\xa4ytynyt istumasta paikalleen protestina pakkopalautukselle. Touko Aalto piti Pennasen toimintaa perusteltuna ja kuvasi sit\xc3\xa4 \xe2\x80\x9dkunnioitettavaksi rohkeudeksi\xe2\x80\x9d. Sanomiset nostattivat kohun. Lains\xc3\xa4\xc3\xa4t\xc3\xa4j\xc3\xa4n\xc3\xa4 toimivaa Aaltoa arvosteltiin siit\xc3\xa4, ett\xc3\xa4 h\xc3\xa4nen katsottiin asettaneen itsens\xc3\xa4 Suomen lain yl\xc3\xa4puolelle puolustaessaan puolueensa j\xc3\xa4sent\xc3\xa4, vaikka karkotetun taustoista ei ollut tietoa. Aalto sanoi, ett\xc3\xa4 \xe2\x80\x9dasioilla ei ole suoraa yhteytt\xc3\xa4, mutta Natsi-Saksassakin kaikki toimet olivat laillisia\xe2\x80\x9d. Aallon mukaan suomalainen turvapaikkalains\xc3\xa4\xc3\xa4d\xc3\xa4nt\xc3\xb6 on rikki, ja \xe2\x80\x9dkoko ajan on riski siit\xc3\xa4, ett\xc3\xa4 ihmisi\xc3\xa4 k\xc3\xa4\xc3\xa4nnytet\xc3\xa4\xc3\xa4n v\xc3\xa4\xc3\xa4rin perustein ja maihin, joissa heid\xc3\xa4n turvallisuuttaan ei voida taata\xe2\x80\x9d. Kuitenkin vuonna 2013 Aalto piti pelottavana ajatusta, ett\xc3\xa4 ihmiset ryhtyisiv\xc3\xa4t rikkomaan lakeja esimerkiksi uskonnon tai poliittisten mielipiteiden vuoksi. _NEWLINE_Aalto uudistaisi liikenteen verotusta esimerkiksi ruuhkamaksujen avulla siten, ett\xc3\xa4 autoilu olisi maakunnissa halvempaa kuin kaupungeissa. Aallon mukaan on ristiriitaista, ett\xc3\xa4 halutaan helpottaa ty\xc3\xb6n per\xc3\xa4ss\xc3\xa4 liikkumista, mutta samalla yksityisautoilun tuet menev\xc3\xa4t sinne, miss\xc3\xa4 niit\xc3\xa4 v\xc3\xa4hiten tarvitaan._NEWLINE_Vaalikonevastauksissaan kev\xc3\xa4\xc3\xa4ll\xc3\xa4 2015 Aalto kannatti vahvojen oluiden tuomista kauppaan, mutta joulukuussa 2017 \xc3\xa4\xc3\xa4nesti eduskunnassa asiaa vastaan. Aalto selitti \xc3\xa4\xc3\xa4nestyksen j\xc3\xa4lkeen, ettei \xe2\x80\x9dsin\xc3\xa4ns\xc3\xa4 vastusta vahvempien oluiden tuomista kauppoihin, mutta ei hyv\xc3\xa4ksy mit\xc3\xa4 tahansa tapaa tehd\xc3\xa4 se\xe2\x80\x9d. Aallon mielest\xc3\xa4 alkoholilains\xc3\xa4\xc3\xa4d\xc3\xa4nn\xc3\xb6n vapauttaminen kannattaisi aloittaa ravintoloista, ei panimoteollisuuden lobbauksen pohjalta v\xc3\xa4hitt\xc3\xa4ismyynnist\xc3\xa4. Aallon mukaan esitys prosenttirajan korottamisesta lis\xc3\xa4\xc3\xa4 absoluuttista alkoholinkulutusta ja sen my\xc3\xb6t\xc3\xa4 kansanterveydellisi\xc3\xa4 ja kansantaloudellisia haittoja. Lis\xc3\xa4ksi 5,5-prosenttisten juomien hinta laskisi, jolloin niiden tarjonta lis\xc3\xa4\xc3\xa4ntyisi merkitt\xc3\xa4v\xc3\xa4sti. H\xc3\xa4n my\xc3\xb6s toteaa, ett\xc3\xa4 alkoholi on merkitt\xc3\xa4v\xc3\xa4 tekij\xc3\xa4 perhe- ja l\xc3\xa4hisuhdev\xc3\xa4kivallan, lastensuojelutapausten sek\xc3\xa4 j\xc3\xa4rjestysh\xc3\xa4iri\xc3\xb6iden taustalla._NEWLINE_2000-luvun alussa 19-vuotias Aalto sanoi Kommunistisen nuorisoliiton lehdess\xc3\xa4, ett\xc3\xa4 \xe2\x80\x9dkommunistien aatteet vastaa omaakin ajatusmaailmaa, eli kansan enemmist\xc3\xb6 ja luonto ovat t\xc3\xa4rke\xc3\xa4mpi kuin markkinat.\xe2\x80\x9d Vuonna 2017 Aalto sanoi, ett\xc3\xa4 h\xc3\xa4nen vuosien takainen osallistumisensa Kommunistisen nuorisoliiton opintokerhoon oli sopivaan aikaan eteen tullut paikka \xe2\x80\x9dkanavoida nuoren miehen maailmantuskaa\xe2\x80\x9d. H\xc3\xa4n kuitenkin vieraantui kommunismista nopeasti perehdytty\xc3\xa4\xc3\xa4n Neuvostoliiton poliittiseen historiaan. Huhtikuussa 2018 Aalto sanoi, ett\xc3\xa4 kommunismin aate ja utopia ovat kauniita, mutta Neuvostoliitossa harjoitettu reaalisosialismi oli sellaista totalitarismia ja sortoa, mist\xc3\xa4 h\xc3\xa4n halusi sanoutua irti. Aallon mukaan h\xc3\xa4nen ajatusmaailmansa alkoi muuttua lukion lopulla sek\xc3\xa4 varsinkin yliopistossa. Ensikosketuksen vihreisiin h\xc3\xa4n sai Jyv\xc3\xa4skyl\xc3\xa4n yliopiston ylioppilaskunnan edustajistovaaleissa vuonna 2007.\n_START_SECTION_\nMuu toiminta\n_START_PARAGRAPH_\nAalto oli kaudella 2014\xe2\x80\x932017 Yhteiskunta-alan korkeakoulutettujen liittovaltuuston j\xc3\xa4sen._NEWLINE_Aalto juonsi syksyll\xc3\xa4 2014 viikoittaista \xe2\x80\x9dKuuma peruna\xe2\x80\x9d -keskusteluohjelmaa Radio Rapu -kanavalla.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAalto avioitui Johanna Pietil\xc3\xa4isen kanssa elokuussa 2015. Aallon vaimo haki avioeroa elokuussa 2017 ja kakkosvaiheen eroa helmikuussa 2018. Eron taustalla oli Aallon suhde vihreiden nuorisoj\xc3\xa4rjest\xc3\xb6ss\xc3\xa4 toimivaan 24-vuotiaaseen Iris Flinkkil\xc3\xa4\xc3\xa4n. Aalto on asunut kes\xc3\xa4kuusta 2018 avoliitossa Helsingin Punavuoressa Flinkkil\xc3\xa4n kanssa.'